**INFORMÁCIA O OZNAČOVANÍ NÁDOB NA ODPAD ČIPOM**

Obec Miloslavov prechádza **od 1.1.2025** na množstevný zber tuhého komunálneho odpadu (TKO, čierne nádoby) a biologicky rozložiteľného odpadu zo záhrad (BRKO, hnedé nádoby). Z tohto dôvodu sa začína už teraz s realizáciou označovania (čipovania) nádob na TKO a nádob na BRKO čipmi RFID. **Čipovanie nádob bude prebiehať** **od** **25.10. do 01.12.2024.**

Pred samotným označením nádob RFID čipom je potrebné, aby ste na každú nádobu na TKO a BRKO vyloženú na čipovanie pripevnili informáciu, komu nádoba patrí a ku ktorej nehnuteľnosti je určená – tak, aby zamestnanci obce vedeli presne identifikovať platiteľa poplatku za odpad a správne priradiť nádobu v systéme k poplatníkovi.

Čipovanie nádob pri obytných domoch bude prebiehať v osobitnom režime po dohode s príslušným správcom.

***Príklad označenia nádoby na presnú identifikáciu poplatníka:***

**Jozef Horváth, Slnečná ul. 235/11**

*(označenie nádoby môžete vykonať rôznymi spôsobmi – napr. prilepením priehľadnou páskou a pod. - tak, aby označenie bolo viditeľné a čitateľné)*

***Kedy budú očipované moje nádoby?***

Nádoby sa budú čipovať etapovite po jednotlivých uliciach, podľa vopred určeného harmonogramu. Harmonogram nájdete na druhej strane tejto informácie.

***Ako bude fungovať systém?***

Na účely evidencie úhrady poplatkov za odpad obec zakúpila systém SEPARUS, v ktorom bude mať každý poplatník svoje konto. Každá nádoba na TKO a BRKO bude označená RFID čipom, ktorý bude spárovaný s kontom poplatníka v systéme SEPARUS. Zamestnanci zberovej spoločnosti pred vyprázdnením obsahu nádoby čítačkou čipov zistia, či má majiteľ nádoby zaplatený poplatok formou kreditu. Ak systém vykáže neuhradený poplatok, nádoba nebude vyprázdnená.

***Ako získam prístupové práva do systému SEPARUS?***

Prístupové práva na prihlásenie sa do konta v systéme SEPARUS získate **po očipovaní vašich nádob** zaslaním žiadosti cez schránku elektronickej pošty cipovanie@miloslavov.sk. V žiadosti je potrebné uviesť **vaše meno, priezvisko a adresu nehnuteľnosti**, za ktorú platíte poplatok za odpad. Zamestnanec obce vám po spracovaní vašej žiadosti zašle prístupové práva do vášho konta v systéme. Informácie o systéme SEPARUS nájdete aj na internetovej stránke [www.separus.sk](http://www.separus.sk).

***Ako si zakúpiť kredity na vývoz odpadu a koľko kreditov potrebujem?***

O podmienkach a spôsobe zakúpenia kreditov na vývoz odpadu bude obec informovať osobitným oznamom, po prijatí príslušného všeobecne záväzného nariadenia.

***Čo ak nebudem mať z rôznych dôvodov očipovanú nádobu alebo nastane iný problém?***

Akékoľvek problémy spojené so zavádzaním systému kontrolovaného zberu je možné nahlásiť formou elektronickej pošty na adresu cipovanie@miloslavov.sk alebo tel. č.: +421 907 711 830 (referát odpadov). Problémy sa budeme snažiť odstraňovať priebežne až do úspešného ukončenia celého procesu.